UDHËZIM I PËRBASHKËT
Nr. 4, datë 12.9.2025

PËR PËRCAKTIMIN E TARIFAVE PËR PËRDORIMIN E TUNELIT TË LLOGORASË NGA PËRDORUESIT E RRUGËS


Në mbështetje të nenit 102, pika 4, të Kushtetutës së Republikës së Shqipërisë, dhe nenit 223, pika 3, të ligjit nr. 8378, datë 22.7.1998, “Kodi Rrugor i Republikës së Shqipërisë”, të ndryshuar, si dhe në përputhje me vendimin nr. 600, datë 13.10.2021, “Për pronësinë e rrugëve shtetërore dhe kalimet e pronësisë ndërmjet enteve pronare të rrugëve”, vendimit të Këshillit të Ministrave nr. 684, datë 6.11.2024, “Për krijimin e shoqërisë aksionare ‘Enti Kombëtar i Operimit Rrugor’ sh.a.” zëvendëskryeministri dhe ministër i Infrastrukturës dhe Energjisë dhe ministri i Financave

UDHËZOJNË:

1. Tarifat që zbatohen për përdorimin e Tunelit të Llogorasë nga përdoruesit e rrugës, janë sipas shtojcës I, bashkëlidhur këtij udhëzimi dhe pjesë përbërëse e tij.
2. Tarifat me parapagim që zbatohen, për përdorimin e Tunelit të Llogorasë nga përdoruesit e rrugës do të përcaktohen 6 muaj pas hyrjes në fuqi të këtij udhëzimi.
3. Lista e automjeteve dhe përdoruesve të përjashtuar nga zbatimi i tarifave sipas këtij udhëzimi, janë sipas shtojcës II, bashkëlidhur këtij udhëzimi dhe pjesë përbërëse e tij.
4. Ndalohen të përdorin Tunelin e Llogorasë mjetet që transportojnë mallra të rrezikshme.
5. Ngarkohet Ministria e Infrastrukturës dhe Energjisë, Ministria e Financave, Enti Kombëtar i Operimit Rrugor dhe Autoriteti Rrugor Shqiptar për zbatimin e këtij udhëzimi.
Ky udhëzim hyn në fuqi pas botimit në Fletoren Zyrtare.

ZËVENDËSKRYEMINISTËR
DHE MINISTËR I INFRASTRUKTURËS
DHE ENERGJISË
Belinda Balluku

MINISTËR I FINANCAVE
Petrit Malaj

SHTOJCA I
TARIFAT PËR PËRDORIMIN E TUNELIT TË LLOGORASË

1. Tarifat (me TVSH) për përdorimin e Tunelit të Llogorasë, nga përdoruesit e rrugës janë si më poshtë:

a) Motoçikletë/triçikël: 100 lekë.
b) Automjete të lehta: 250 lekë;
c) Automjete të ulëta me 3 akse dhe automjete të larta me 2 akse: 350 lekë;
ç) Automjete të ulëta me 4 akse dhe automjete të larta me 3 akse: 500 lekë; 
d) Autobusë me më pak se 3 akse: 1000 lekë;
dh) Automjete të ulëta me 5 akse dhe automjete të larta me 4 akse: 5000 lekë;
e) Automjete të ulëta me 6 akse dhe automjete të larta me 5 akse: 5000 lekë;
ë) Automjete të larta me 6 akse: 5000 lekë;
f) Të gjitha automjetet me 7 ose më shumë akse: 5000 lekë.

SHTOJCA II
LISTA E AUTOMJETEVE DHE E PËRDORUESVE TË PËRJASHTUAR

1. Lista e përdoruesve të përjashtuar është si më poshtë:
a) Automjetet e Policisë Rrugore;
b) Autoambulancat;
c) Automjetet e Forcave Zjarrfikëse;
ç) Automjetet Ushtarake, NATO;
[bookmark: _GoBack]d) Personat që gëzojnë statusin e invalidit, në bazë të ligjit nr. 7889/1994, “Për statusin e invalidit”, të ndryshuar, dhe përdorin automjete vetëm për nevojat e tyre personale e jo për veprimtari private, përjashtohen plotësisht ose pjesërisht në përputhje me legjislacionin në fuqi;
dh) Automjetet e personelit të ARRSH-së ose Entit të Operimit Rrugor, kur udhëtojnë për përmbushjen e detyrave funksionale, siç janë shërbimet e monitorimit, koordinimit, mirëmbajtja dhe operimi.

